Eiropas Parlamenta rezolūcija par Ziemeļkorejas patvēruma meklētājiem, jo īpaši tiem, kuri patvērumu meklē Taizemē



Oficiālais Vēstnesis 305 E , 14/12/2006 Lpp. 0262 - 0263



P6_TA(2006)0357 Patvēruma meklētāji no Ziemeļkorejas, īpaši Taizemē Eiropas Parlamenta rezolūcija par Ziemeļkorejas patvēruma meklētājiem, jo īpaši tiem, kuri patvērumu meklē Taizemē Eiropas Parlaments, - ņemot vērā tā iepriekšējās rezolūcijas par Ziemeļkoreju, - ņemot vērā 1951. gada Konvencijas par bēgļu statusu un 1967. gada Protokola noteikumus, - ņemot vērā Reglamenta 115. panta 5. punktu, A. tā kā iepriekšējo gadu laikā desmitiem tūkstošu Ziemeļkorejas iedzīvotāju ir pametuši savu valsti represiju un plaši izplatītā bada dēļ, reizēm riskējot ar dzīvību, lai, šķērsojot Ķīnu, nonāktu Taizemē, Vjetnamā, Kambodžā, Dienvidkorejā un citās Dienvidaustrumāzijas valstīs; B. tā kā Korejas Tautas Demokrātiskā Republika (KTDR) ir ratificējusi Starptautisko paktu par pilsoniskajām un politiskajām tiesībām; C. tā kā Taizeme ir kļuvusi par Ziemeļkorejas bēgļu tranzīta galamērķi, tādējādi Taizemes varas iestādes nostādot neveiklā situācijā vis à vis KTDR — valsti, ar kuru Taizemei ir draudzīgas attiecības; D. tā kā iepriekšējos gados ievērojami ir pieaudzis to Ziemeļkorejas, Birmas, Laosas un Ķīnas bēgļu skaits, kuri tranzītā šķērso Taizemes teritoriju; E. tā kā Taizemes varas iestādes vēlas piemērot stingrākus noteikumus attiecībā uz nelegālo imigrāciju; F. tā kā 2006. gada 22. augustā Taizemes policija arestēja 175 patvēruma meklētāju grupu, tostarp 37 vīriešus, 128 sievietes un 10 bērnus, atklājot, ka šī grupa iepriekšējos divus mēnešus slēpusies pamestā mājā Taizemes galvaspilsētā Bangkokā; G. tā kā šos patvēruma meklētājus, kuri veido lielāko Ziemeļkorejas valstspiederīgo grupu, kas jebkad ir arestēta Taizemē, apsūdzēja par nelikumīgu ieceļošanu un notiesāja, piespriežot 6000 bātu naudassodu (USD 160 katram) un uz 30 dienām ievietojot cietumā, jo viņi nespēja samaksāt sodanaudu; H. tā kā 16 šīs grupas locekļiem ANO Augstā komisāra bēgļu jautājumos (UNHCR) Bangkokas birojs piešķīra bēgļa statusu, un pēc dažām dienām viņi izbrauks no Taizemes, lai dotos uz Dienvidkoreju, kas Ziemeļkorejas pārbēdzējiem ir piešķīrusi pilsonību; I. tā kā valdībām ir jāpilda savas saistības kā pusēm, kas parakstījušas1951. gada Konvenciju par bēgļu statusu un šīs konvencijas 1967. gada Protokolu, nodrošinot ANO Augstam komisāram bēgļu jautājumos piekļuvi visu valstu valstspiederīgajiem, kuri meklē patvērumu citā valstī, tostarp Ziemeļkorejas valstspiederīgajiem; J. tā kā pārējo patvēruma meklētāju situācija ir nedroša, un tā ir jāatrisina tuvākajā laikā, 1. atkārtoti izsaka iepriekšējās rezolūcijās pausto nožēlu, ka tūkstošiem Ziemeļkorejas iedzīvotāju bēg no savas valsts represiju, bada un ekonomikas pagrimuma dēļ; 2. prasa Taizemes varas iestādēm nerepatriēt Ziemeļkorejas bēgļus, jo Ziemeļkorejā viņi un viņu ģimenes locekļi nonāk briesmīgos apstākļos; 3. aicina Taizemi, kura ir pazīstama kā valsts ar senām tradīcijām attiecībā uz viesmīlību pret bēgļiem un kura ir starptautiskās kopienas atbildīgā locekle, cieši sadarbojoties ar ANO Augsto komisāru bēgļu jautājumos un citām starptautiskām organizācijām, censties rast ātru un pieņemamu risinājumu attiecībā uz Ziemeļkorejas bēgļiem, pēc 30 dienu ieslodzījuma izciešanas nosūtot viņus uz pašu izvēlētu trešo valsti; 4. aicina valstis, kuras var uzņemt bēgļus, šo informāciju paziņot pēc iespējas drīz, lai nodrošinātu, ka bēgļi netiek turēti ieslodzījumā; 5. aicina Komisiju sadarbībā ar UNHCR cieši uzraudzīt Ziemeļkorejas bēgļu situāciju, vajadzības gadījumā piešķirot atbilstīgu finansiālo palīdzību; 6. aicina Padomi un Komisiju risināt Ziemeļkorejas bēgļu un patvēruma meklētāju jautājumu gaidāmā ASEM sammita (Āzijas—Eiropas tikšanās) laikā, kas notiks 2006. gada 10.— 11. septembrī; 7. aicina KTDR valdību ievērot ANO Cilvēktiesību komisijas paredzētās īpašās procedūras; 8. uzdod tā priekšsēdētājam nosūtīt šo rezolūciju Padomei, Komisijai, Taizemes Karalistes valdībai, Korejas Republikas valdībai, Korejas Tautas Demokrātiskās Republikas valdībai un ANO Augstajam komisāram bēgļu jautājumos. --------------------------------------------------